ΚΑΝΟΝΙΣΜΟΣ (ΕΚ) αριθ. 264/2000 ΤΗΣ ΕΠΙΤΡΟΠΗΣ

της 3ης Φεβρουαρίου 2000

σχετικά με την εφαρμογή του κανονισμού (ΕΚ) αριθ. 2223/96 του Συμβουλίου όσον αφορά τις βραχυπρόθεσμες στατιστικές δημοσίων οικονομικών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 448/98(2), και ιδίως το άρθρο 3 παράγραφος 2,

Εκτιμώντας τα ακόλουθα:

(1) σύμφωνα με το αρθρο 104 παράγραφος 2 της συνθήκης, η Επιτροπή παρακολουθεί την εξέλιξη της δημοσιονομικής κατάστασης·

(2) ο κανονισμός (ΕΚ) αριθ. 1466/97 του Συμβουλίου, τη 7ης Ιουλίου 1997, για την ενίσχυση τη εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών(3), προβλέπει ότι κρίνεται σκόπιμο να συμπληρωθεί η διαδικασία πολυμερούς εποπτείας του άρθρου 99 παράγραφοι 3 και 4 της συνθήκης, με ένα σύστημα έγκαιρης προειδοποίησης, σύμφωνα με το οποίο το Συμβούλιο προειδοποιεί εγκαίρως ένα κράτος μέλος να λάβει τα απαραίτητα διορθωτικά μέτρα προκειμένου να αποφευχθεί η δημιουργία υπερβολικού δημόσιου ελλείμματος·

(3) η έκθεση του Συμβουλίου Ecofin σχετικά με τι στατιστικές απαντήσεις στην οικονομική και νομισματική ένωση, η οποία εγκρίθηκε στι 18 Ιανουαρίου 1999, υπογράμμιζε την ανάγκη για κοινές και εναρμονισμένες βραχυπρόθεσμες στατιστικές δημόσιων οικονομικών για τα κράτη μέλη, και ιδίως για εκείνα που ανήκουν στην οικονομική και νομισματική ένωση·

(4) οι κανόνες για τους εθνικούς λογαριασμούς, και ιδίως οι έννοιες του ευρωπαϊκού συστήματος οικονομικών λογαριασμών (ΕΣΟΛ) 1995 θεωρούνται μέσα για την εξασφάλιση της συγκρισιμότητας και της διαφάνειας των στοιχείων μεταξύ των κρατών μελών·

(5) θα πρέπει να ακολουθηθεί μια βήμα προς βήμα προσέγγιση προς την κατεύθυνση της κατάρτισης ενός πλήρους συνόλου τριμηνιαίων λογαριασμών για το δημόσιο τομέα στο πλαίσιο του ΕΣΟΛ 1995 αρχίζοντας από το 2000, με ένα πρώτο διαθέσιμο σύνολο στοιχείων των λογαριασμών του δημοσίου σύμφωνα με τις έννοιες του ΕΣΟΛ 1995·

(6) θα πρέπει να δοθεί προτεραιότητα σε στοιχεία που να αντιπροσωπεύουν αξιόπιστα μέσα πρόβλεψης της τάσης στα δημόσια οικονομικά και τα οποία θα είναι εγκαίρως διαθέσιμα σε τακτική βάση·

(7) οι φόροι, οι πραγματικές κοινωνικές εισφορές και τα κοινωνικά επιδόματα, ως το πρώτο σύνολο στοιχείων, θα παρέχουν σημεία έγκαιρης προειδοποίησης πιθανών κινδύνων για τους προϋπολογισμούς και χρήσιμες πληροφορίες για τις κυκλικές εξελίξεις στην οικονομία·

(8) ζητήθηκε η γνώμη της επιτροπής στατιστικών για θέματα νομισματικά, χρηματοπιστωτικά και ισοζυγίου πληρωμών, η οποία συστάθηκε με την απόφαση 91/115/ΕΟΚ(4), όπως τροποποιήθηκε από την απόφαση 96/174/ΕΚ(5)·

(9) τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος (ΕΣΠ), η οποία συστάθηκε με την απόφαση 89/382/ΕΟΚ, Ευρατόμ(6),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Σκοπός

Σκοπός του παρόντος κανονισμού είναι να ορίσει τον κατάλογο και τα κύρια χαρακτηριστικά των κατηγοριών συναλλαγών του ΕΣΟΛ 1995 που πρέπει να διαβιβάζουν ανά τρίμηνο όλα τα κράτη μέλη από το έτος 2000, προκειμένου να εξασφαλιστεί ένα σύνολο κοινών και εναρμονισμένων βραχυπρόθεσμων στατιστικών σχετικά με τα δημόσια οικονομικά.

Άρθρο 2

Κατηγορίες τις οποίες αφορά η διαβίβαση των τριμηνιαίων στοιχείων

Τα κράτη μέλη διαβιβάζουν στην Επιτροπή (Eurostat) τριμηνιαία στοιχεία για τις ακόλουθες κατηγορίες πόρων και χρήσεων του δημόσιου τομέα, όπως κωδικοποιούνται στο ΕΣΟΛ 1995:

από την πλευρά των πόρων:

- Φόροι επί της παραγωγής και των εισαγωγών (D.2)

- Εκ των οποίων: φόροι προστιθέμενης αξίας (D.211)

- Τρέχοντες φόροι εισοδήματος, πλούτου κ.λπ. (D.5)

- Φόροι κεφαλαίου (D.91)

- Πραγματικές κοινωνικές εισφορές (D.611),

από την πλευρά των χρήσεων:

- Κοινωνικές εισφορές εκτός από κοινωνικές μεταβιβάσεις σε είδος (D.62).

Άρθρο 3

Πηγές και μέθοδοι για την κατάρτιση των τριμηνιαίων στοιχείων

Η κατάρτιση των τριμηνιαίων στοιχείων για τις κατηγορίες που αναφέρονται στο άρθρο 2 τηρούν τους ακόλουθους κανόνες:

1. τα τριμηνιαία στοιχεία βασίζονται σε άμεσες πληροφορίες που προέρχονται από βασικές πηγές, όπως π.χ. οι δημόσιοι λογαριασμοί, ή διοικητικές πηγές που αντιπροσωπεύουν, για κάθε κατηγορία, ποσοστό τουλάχιστον 90 % του ποσού της κατηγορίας·

2. οι άμεσες πληροφορίες συμπληρώνονται από αναπροσαρμογές της κάλυψης, εάν απαιτείται, και από εννοιολογικές αναπροσαρμογές, προκειμένου να ευθυγραμμιστούν τα τριμηνιαία στοιχεία με τις έννοιες του ΕΣΟΛ 1995·

3. τα τριμηνιαία στοιχεία και τα αντίστοιχα ετήσια στοιχεία είναι συνεκτικά.

Άρθρο 4

Χρονοδιάγραμμα για τη διαβίβαση των τριμηνιαίων στοιχείων

1. Τα τριμηνιαία στοιχεία διαβιβάζονται στην Επιτροπή (Eurostat) σε χρονικό διάστημα που δεν υπερβαίνει τους τρεις μήνες από το πέρας του τριμήνου στο οποίο αναφέρονται τα στοιχεία.

2. Οποιαδήποτε αναθεώρηση των τριμηνιαίων στοιχείων για προηγούμενα τρίμηνα διαβιβάζεται συγχρόνως.

3. Η πρώτη διαβίβαση των τριμηνιαίων στοιχείων σχετίζεται με τα στοιχεία για το πρώτο τρίμηνο του 2000. Τα στοιχεία αυτά θα υποβληθούν το πολύ μέχρι και τις 30 Ιουνίου 2000.

Άρθρο 5

Διαβίβαση χρονολογικών σειρών

1. Τα κράτη μέλη διαβιβάζουν στην Επιτροπή (Eurostat) τριμηνιαία στοιχεία για τις κατηγορίες που αναφέρονται στο άρθρο 2, αρχίζοντας με το πρώτο τρίμηνο του 1991.

2. Αναδρομικά στοιχεία καταρτίζονται σύμφωνα με τις πηγές και τις μεθόδους που ορίζονται στο άρθρο 3 παράγραφοι 2 και 3.

3. Αναδρομικά στοιχεία από το πρώτο τρίμηνο του 1998 έως το τέταρτο τρίμηνο του 1999 θα διαβιβαστούν στην Επιτροπή (Eurostat) το αργότερο μέχρι τις 31 Δεκεμβρίου 2000.

4. Αναδρομικά στοιχεία από το πρώτο τρίμηνο του 1991 έως το τέταρτο τρίμηνο του 1997 θα διαβιβαστούν στην Επιτροπή (Eurostat) το αργότερο μέχρι τις 30 Ιουνίου 2002.

Άρθρο 6

Μεταβατικές διατάξεις

1. Οι μεταβατικές διατάξεις αφορούν τα κράτη μέλη που δεν είναι σε θέση να διαβιβάσουν, από το 2000, τριμηνιαία στοιχεία σύμφωνα με το χρονοδιάγραμμα που περιγράφεται στο άρθρο 4 παράγραφος 1 και σύμφωνα με τις πηγές και μεθόδους που ορίζονται στο άρθρο 3.

2. Αυτά τα κράτη μέλη διαβιβάζουν στην Επιτροπή (Eurostat) τις "καλύτερες τριμηνιαίες εκτιμήσεις" τους σύμφωνα με το χρονοδιάγραμμα που περιγράφεται στο άρθρο 4.

3. Ταυτόχρονα, αναφέρουν ποια στάδια χρειάζεται ακόμη να ολοκληρωθούν προκειμένου να συμμορφωθούν με τις πηγές και τις μεθόδους που ορίζονται στο άρθρο 3.

4. Η περίοδος στην οποία αναφέρονται οι μεταβατικές διατάξεις δεν υπερβαίνει χρονοδιάγραμμα που ορίζεται στο παράρτημα του παρόντος κανονισμού.

Άρθρο 7

Εφαρμογή του κανονισμού

1. Τα κράτη μέλη παρέχουν στην Επιτροπή (Eurostat) περιγραφή των πηγών και των μεθόδων που χρησιμοποιούν προκειμένου να καταρτίσουν τα τριμηνιαία στοιχεία (αρχική περιγραφή) μέχρι το Μάρτιο του 2000 το αργότερο.

2. Οποιαδήποτε αναθεώρηση της αρχικής περιγραφής των πηγών και των μεθόδων που χρησιμοποιούνται για την κατάρτιση των τριμηνιαίων στοιχείων παρέχεται από τα κράτη μέλη στην Επιτροπή (Eurostat) όταν ανακοινώνουν τα αναθεωρημένα στοιχεία.

3. Η αρχική περιγραφή και οι πιθανές αναθεωρήσεις υπόκεινται σε συμφωνία μεταξύ κάθε ενδιαφερόμενου μέλους και της Επιτροπής (Eurostat).

4. Με βάση την περιγραφή (τις περιγραφές) που παρέχουν τα κράτη μέλη, η Επιτροπή (Eurostat) εξετάζει ιδιαίτερα τη δυνατότητα εφαρμογής του κριτηρίου του 90 % που προβλέπεται στο άρθρο 3 παράγραφος 1 για την πρώτη τριμηνιαία εκτίμηση όσον αφορά καθεμία από τις κατηγορίες που αναφέρονται στο άρθρο 2.

Εάν είναι προφανές ότι ένα κράτος μέλος δεν είναι σε θέση να ικανοποιήσει το κριτήριο του 90 % στο πλαίσιο των εθνικών του συνθηκών, η Επιτροπή (Eurostat) μπορεί να χορηγήσει ειδική παρέκκλιση στο εν λόγω κράτος μέλος.

5. Η Επιτροπή (Eurostat) ενημερώνει την ΕΣΠ και την ΕΣΝΧΙΠ για τις πηγές και τις μεθόδους που χρησιμοποιεί κάθε κράτος μέλος.

Άρθρο 8

Έναρξη ισχύος

Ο παρών κανονισμός αρχίζει να ισχύει την 20ή ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 3 Φεβρουαρίου 2000.

Για την Επιτροπή

Pedro SOLBES MIRA

Μέλος της Επιτροπής

(1) ΕΕ L 310 της 30.11.1996, σ. 1.

(2) ΕΕ L 58 της 27.2.1998, σ. 1.

(3) ΕΕ L 209 της 2.8.1997, σ. 1.

(4) ΕΕ L 59 της 6.3.1991, σ. 19.

(5) ΕΕ L 51 της 1.3.1996, σ. 48.

(6) ΕΕ L 181 της 28.6.1989, σ. 47.

ΠΑΡΑΡΤΗΜΑ

Χρονοδιάγραμμα για τον καθορισμό της προθεσμίας για την εφαρμογή των μεταβατικών διατάξεων

Άρθρο 6 παράγραφος 4

>ΘΕΣΗ ΠΙΝΑΚΑ>